REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/124-14

10. jul 2014. godine

B e o g r a d

ZAPISNIK

ČETVRTE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 9. JUNA 2014. GODINE

Sednica je počela u 9,15 časova.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Zoran Pralica, Dragoljub Zindović, Dragomir Karić, Vladan Milošević, Radmilo Kostić, Jelena Mijatović, Olivera Pauljeskić, Petar Škundrić, Novica Tončev, Vladimir Marinković i Dejan Čapo.

Sednici su prisustvovali zamenici članova Odbora Slobodan Perić (zamenik člana Odbora Olivere Pauljeskić) i Blagoje Bradić (zamenik člana Odbora Ivana Karića).

Sednici nisu prisustvovali članovi Odbora: Aleksandar Jovičić, Dragan Šutanovac, Ivan Karić, Mladen Grujić i Enis Imamović.

Sednici su, na poziv predsednika, prisustvovali Dušan Protić, pomoćnik ministra i Vesna Novaković, načelnik Odeljenja u Ministarstvu trgovine, turizma i telekomunikacija.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o zaštiti potrošača, koji je podnela Vlada (broj 011-1892/14 od 6. juna 2014. godine);

2. Razno.

Pre razmatranja tačaka utvrđenog dnevnog reda, Odbor je jednoglasno usvojio zapisnike prve, druge i treće sednice Odbora.

Prva tačka dnevnog reda – **Razmatranje Predloga zakona o zaštiti potrošača**

Odbor je razmotrio Predlog zakona o zaštiti potrošača u načelu i podneo Izveštaj Narodnoj skupštini.

U uvodnom izlaganju, Dušan Protić, pomoćnik ministra trgovine, turizma i telekomunikacija, istakao je da se novi Zakon o zaštiti potrošača donosi u relativno kratkom periodu, nakon četiri godine od donošenja važećeg zakona. Oblast zaštite potrošača je dinamična pravna oblast u Evropskoj uniji. Izmene relevantnih direktiva zahtevaju izmene propisa u Srbiji u cilju nadgradnje ranije definisanog institucionalnog okvira potrebnog za primenu proklamovanih prava potrošača. Zakon koji je usvojen 2010. godine nije bio dovoljno efikasan u praksi i predlog novog zakona sadrži značajne izmene, posebno u pogledu veće nadležnosti tržišne inspekcije, koje omogućavaju opsežniji inspekcijski nadzor. Jedan od razloga za donošenje novog zakona je i neophodnost osnaživanja udruženja i saveza udruženja za zaštitu potrošača. Zakonom je predviđen potpuno novi postupak i sistem zaštite kolektivnih interesa potrošača i veće nadležnosti Ministarstva i lokalnih samouprava. Ukidanje sudske takse za vođenje potrošačkog spora u iznosu od 2000 dinara je jedna od manjih, ali značajnih novina u ovom zakonu. Sudska taksa je ograničavala primenu zakona i dovela do toga da gotovo i nema sudskih presuda u ovoj oblasti, koje predstavljaju glavne orjentire izvršnoj vlasti za dalje pravce razvoja zaštite potrošača.

U diskusiji narodni poslanici su postavili pitanja, izneli stavove i mišljenja i dali predloge i sugestije. Postavljeno je pitanje zašto Vlada ne ukine prelevmane na uvoz pšenice radi usklađivanja cene na domaćem tržištu sa cenom pšenice na evropskom tržištu.

Izneta je primedba na dosadašnju primenu zakona, posebno za vreme poplava koje su zadesile Republiku Srbiju. Tržišna inspekcija nije uspela da sankcioniše pojedine trgovce koji su u poplavljenim područjima prodavali pijaću vodu po višestruko višoj ceni. Izneto je mišljenje da veća ovlašćenja koja se novim zakonom daju tržišnim inspektorima neće imati rezultat u praksi ukoliko inspektori ne budu savesno radili svoj posao. Predloženo je da nadležno ministarstvo podigne na viši nivo rad inspekcijskih organa. Takođe, Savet potrošača je u ovom periodu imao primedbe jer je veštački izazvana nestašica pšenice. Cena pšenice je nakon poplava sa 21 dinar porasla na 24,5 dinara po kg, bez poreza na dodatu vrednost, dok je cena na evropskom tržištu (na budimpeštanskoj berzi) u istom periodu pala na 18,26 dinara po kg. Ministarstvo trgovine, turizma i telekomunikacija nije koristilo pšenicu iz robnih rezervi za obezbeđenje snabdevenosti i stabilnosti na tržištu u slučaju vanredne situacije – elementarne nepogode. Istovremeno, prelevmani na uvoz pšenice iznose 30% i ova vrsta uvozne dažbine onemogućava pad cene na domaćem tržištu. Poznato je da u maju i junu pšenicu ne prodaju proizvođači, već trgovci, koji ove godine ostvaruju ekstra profit. Ovogodišnja žetva pšenice će se završiti za oko dva meseca i iznet je predlog da Vlada hitno ukine prelevmane na uvoz radi obaranja cene na oko 20 dinara, jer je već izvesno da cena pšenice nakon žetve neće preći iznos od 16 – 17 dinara po kg.

Izneto je mišljenje da važeći zakon nije davao inspektorima dovoljna ovlašćenja i da će inspekcija moći mnogo bolje nego do sada da deluje zahvaljujući većim ovlašćenjima tržišne inspekcije u Predlogu zakona. Tržišna inspekcija je bila nemoćna da reaguje ako prigovor nije podnet u roku od 15 dana, a primećena je i nepoštena poslovna praksa između servisera i trgovaca, a na štetu potrošača.

Primećeno je da se roba koja je donirana ugroženima koji su ostali bez svojih domova usled poplava pojavila na „buvljim pijacama“ i predloženo je da tržišna inspekcija proveri poreklo te vrste robe.

U diskusiji su učestvovali Vladan Milošević, Zoran Pralica, Olivera Pauljeskić, Dragomir Karić i Dušan Protić.

Odbor je, u skladu sa članom 155. stav 2. Poslovnika Narodne skupštine, odlučio većinom glasova (11 „za“, 2 „uzdržana“) da predloži Narodnoj skupštini da prihvati Predlog zakona o zaštiti potrošača u načelu.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Druga tačka dnevnog reda – **Razno**

Predsednik Odbora je obavestila da je Sekretarijat Energetske zajednice (Energy Community Secretariat) uputio poziv Odboru za regionalni razvoj, trgovinu, turizam i energetiku za učešće na “Drugom sastanku članova parlamenata zemalja potpisnica Ugovora o osnivanju Energetske zajednice Jugoistočne Evrope“, koji će se održati u četvrtak, 3. jula 2014. godine, u Beču. Delegacija Odbora će, između ostalog, imati i odvojene sastanke sa ekspertima Energetske zajednice povodom transponovanja propisa tzv. Trećeg paketa direktiva EU.

Na predlog predsednika, Odbor je odlučio, imajući u vidu teme koje se razmatraju i da je radni jezik regionalnog sastanka engleski, da u delegaciji Narodne skupštine učestvuju narodni poslanici Aleksandra Tomić, predsednik Odbora, Vladimir Marinković, potrpredsednik Narodne skupštine i član Odbora, i Radmilo Kostić, član Odbora.

Odbor je jednoglasno zaključio da je potrebno da Ministarstvo rudarstva i energetike dostavi informaciju o pitanjima o kojima će se razgovarati na navedenom sastanku, a posebno stav Vlade Republike Srbije u vezi realizacije izgradnje sistema za transport prirodnog gasa „Južni tok“.

Sednica je zaključena u 9,40 časova.

SEKRETAR PREDSEDNIK

Dušan Lazić dr Aleksandra Tomić